
Доцент д-р Бошко Караџов е роден во 1978 година во Велес. Во 2002 година дипломирал на Институтот за филозофија при Филозофскиот факултет на УКИМ со просечен успех 9,43. Постдипломските студии ги завршил во 2007 година со просечен успех 10,00 и со одбрана на магистерскиот труд Епистемолошките проблеми на логичкиот реконструкционализам, стекнувајќи звање магистер на филозофски науки. Во март 2011 година докторирал на истиот Институт со дисертацијата Парадоксите на индуктивната логика, стекнувајќи звање доктор на филозофски науки. Покрај формалното образование, посетувал и успешно завршил голем број меѓународни школи, курсеви и обуки од областа на филозофија на политиката, педагогијата и методика на наставата, а посебно се дообразувал во Љубљана (Primera) и Фиренца (Europass Teacher Academy) во областа на образовната и хуманистичката психологија.

Во периодот 2007–2011 работел како наставен соработник (асистент) на Факултетот за политички науки при Европскиот универзитет – РМ, каде реализирал настава и вежби по Методологија на научните истражувања, Етика во политиката и други предмети. Во 2011 година е избран во звање доцент, односно научен соработник, на Институтот за општествени и хуманистички истражувања „Евро-Балкан“ – Скопје, каде предавал Методологии и епистемологии на општествените и хуманистичките науки и Современа политичка филозофија на втор циклус на студии. Во овој период бил и Директор на престижната алтернативна академска програма Охридскиот летен универзитет (ОЛУ) во организација на Институтот „Евро-Балкан“ – Скопје.  

Од 2012 до 2026 година работел како професор по филозофија, етика и логика во СОУ Гимназија „Кочо Рацин“ – Велес. Во септември 2026 година е избран во звањето доцент на Институтот за филозофија на Филозофскиот факултет во Скопје, во научната област епистемологија.

Во периодот 2012–2026, покрај наставната дејност, активно учествувал и во неформалното филозофско и хуманистичко образование како едукатор, предавач, фасилитатор и обучувач во бројни домашни и меѓународни образовни програми, школи и работилници. Учествувал во подготовка и реализација на повеќе Erasmus+ проекти и други меѓународни образовни иницијативи, а особено се издвојуваат неговото авторство на проектот Digital Paideia, реализиран во Калабрија, Италија, посветен на дигиталната дидактика и хуманистичкото образование, како и програмата Art for Advocacy, реализирана и во Велика Британија, посветена на уметноста како средство за општествено ангажирање. Во периодот 2017–2022 година, како независен научен истражувач, соработувал со Одделението за лингвистика и литературна наука при МАНУ, учествувајќи во повеќе национални и меѓународни научно-истражувачки проекти од областа на книжевната херменевтика, теоријата на книжевноста, графичката литература, дигиталната култура и историјата на македонската филозофска и културна мисла. 


Има објавено 5 книги и над педесетина научни трудови, од кои значаен дел се објавени во рецензирани научни списанија и зборници од домашни и меѓународни научни собири. Неговата научно-истражувачка работа опфаќа широк спектар на филозофски теми, особено од областа на епистемологијата, логиката и методологијата, филозофија на политиката, методика на наставата по филозофија, филозофија на уметноста и поп-културата. Исто така, учествувал на голем број домашни и меѓународни научни собири и конференции, со приложени научни реферати, и одржал низа пленарни предавања на домашни и странски универзитети. 

Член е на извршниот одбор на Филозофското друштво на Македонија, а воедно и основач и претседател на Центарот за хуманистика и Институтот за графичка литература – LE 9ÈME ART. Се служи и ги говори англискиот и рускиот јазик, како и јазиците од јужно-словенската група.  

Истражувачки интереси – епистемологија, методологија на научно истражување, филозфија на наука, применета логика, методика на наставата по филозофија, филозофија на политика, филозофија и поп-култура. 

